তথ্যবিবরণী                                                      নম্বর : ২০০২

**প্রথিতযশা শিল্পীদের সরকার যথাযথ সম্মাননা প্রদান করছে**

**-- সংস্কৃতি প্রতিমন্ত্রী**

ঢাকা, ১৭ জ্যৈষ্ঠ (৩১ মে):

সংস্কৃতি বিষয়ক প্রতিমন্ত্রী কে এম খালিদ বলেছেন, আবৃত্তিসহ শিল্প-সংস্কৃতির বিভিন্ন প্রথিতযশা শিল্পীদের সরকার যথাযথ সম্মাননা প্রদান করছে। প্রধানমন্ত্রী শেখ হাসিনার নেতৃত্বে বর্তমান সরকার শিল্পীদের কল্যাণে বিভিন্ন যুগান্তকারী পদক্ষেপ গ্রহণ করেছে।

প্রতিমন্ত্রী আজ রাজধানীর বাংলাদেশ শিল্পকলা একাডেমির জাতীয় নাট্যশালা মিলনায়তনে আবৃত্তি সংগঠন ‘বৈঠক’ আয়োজিত নন্দিত কবি রাম চন্দ্র দাসের গান ও কবিতা নিয়ে ‘জীবনের জলছবি’ শীর্ষক সাংস্কৃতিক অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, কবি রাম চন্দ্র দাস ইতোমধ্যে নিজেকে একজন খ্যাতিমান কবি হিসাবে প্রতিষ্ঠা করতে পেরেছেন। তিনি প্রায় ৬০০-৭০০টি গান রচনা করেছেন এবং তাঁর প্রায় বারোটি কাব্যগ্রন্থ প্রকাশিত হয়েছে। একজন সাবেক সরকারি কর্মকর্তার নিজেকে নন্দিত কবি হিসাবে প্রতিষ্ঠিত করা নিঃসন্দেহে প্রশংসার যোগ্য। সেজন্য তাঁকে আন্তরিক শুভেচ্ছা ও অভিনন্দন জানান প্রতিমন্ত্রী।

কে এম খালিদ বলেন, স্বনামধন্য আবৃত্তিশিল্পী জয়ন্ত চট্টোপাধ্যায় ও ভাস্বর বন্দোপাধ্যায়কে তাঁর সময়ে একুশে পদকে ভূষিত করা হয়েছে। শিল্পীদের কল্যাণে সরকারের গৃহীত বিভিন্ন পদক্ষেপ তুলে ধরে প্রতিমন্ত্রী বলেন, প্রধানমন্ত্রী আবৃত্তিশিল্পীদের কল্যাণে ‘বাংলাদেশ আবৃত্তিশিল্পী সমন্বয় পরিষদ’ এর অনুকূলে দু’কোটি টাকার সিড মানি প্রদান করেছেন। এছাড়া গত বছর সংস্কৃতি বিষয়ক মন্ত্রণালয়ের ১৮তম দপ্তর হিসেবে যাত্রা শুরু করেছে ‘বাংলাদেশ শিল্পী কল্যাণ ট্রাস্ট’।

অনুষ্ঠান উদ্বোধন করেন বরেণ্য শিক্ষাবিদ, ঢাকা বিশ্ববিদ্যালয়ের সাবেক উপাচার্য ও বাংলাদেশ জাতীয় জাদুঘর পর্ষদের সভাপতি অধ্যাপক ড. আ আ ম স আরেফিন সিদ্দিক।

‘বৈঠক’ এর সভাপতি কবি শাহীন রেজা রাসেলের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন বিটিআরসি’র চেয়ারম্যান বিশিষ্ট কবি ও গবেষক শ্যাম সুন্দর শিকদার।

#

ফয়সল/রাহাত/রফিকুল/সেলিম/২০২৩/২২২৫ ঘণ্টা

তথ্যবিবরণী নম্বর : ২০০১

আগামীকাল সংসদে উপস্থাপিত হবে ২০২৩-২৪ অর্থবছরের প্রস্তাবিত বাজেট

**বাজেট সম্পর্কে অনলাইনে মতামত দিতে পারবেন নাগরিকরা**

ঢাকা, ১৭ জ্যৈষ্ঠ (৩১ মে):

আগামীকাল ১ জুন জাতীয় সংসদে উপস্থাপন করা হবে ২০২৩-২৪ অর্থবছরের প্রস্তাবিত বাজেট। একাদিক্রমে তৃতীয় মেয়াদে ক্ষমতায় আসার পর প্রধানমন্ত্রী শেখ হাসিনার নেতৃত্বাধীন সরকারের এটি পঞ্চম বাজেট। একইসঙ্গে অর্থমন্ত্রী আ হ ম মুস্তফা কামালেরও এটি পঞ্চম বাজেট।

এবারের বাজেটের মূল দর্শন হলো ২০৪১ সালের মধ্যে সুখী-সমৃদ্ধ উন্নত স্মার্ট বাংলাদেশ বিনির্মাণ। স্মার্ট বাংলাদেশ চারটি মূল স্তম্ভের ওপর প্রতিষ্ঠিত হবে। স্মার্ট সিটিজেন, স্মার্ট গভর্নমেন্ট, স্মার্ট সোসাইটি এবং স্মার্ট ইকোনমি। ২০২৩-২৪ অর্থবছরের বাজেটটি হবে স্মার্ট বাংলাদেশ বিনির্মাণের পথে প্রথম বাজেট। এবারের বাজেটে সঙ্গত কারণেই স্বাস্থ্য, কৃষি, খাদ্য উৎপাদন ও ব্যবস্থাপনাকে অধিক গুরুত্ব দেওয়া হচ্ছে। অর্থবছরের পুরো সময়জুড়েই থাকবে সরকারের নানা ধরনের খাদ্যবান্ধব কর্মসূচি। এছাড়া বাড়ানো হয়েছে সামাজিক নিরাপত্তা কর্মসূচির আওতা।

বাজেটকে অধিকতর অংশগ্রহণমূলক করার লক্ষ্যে অর্থ বিভাগের ওয়েবসাইট www.mof.gov.bd -এ বাজেটের সব তথ্য ও গুরুত্বপূর্ণ দলিল যেকোনো ব্যক্তি বা প্রতিষ্ঠান পাঠ ও ডাউনলোড করতে পারবেন এবং দেশ বা বিদেশ থেকে উক্ত ওয়েবসাইটের মাধ্যমে ফিডব্যাক ফরম পূরণ করে বাজেট সম্পর্কে মতামত ও সুপারিশ প্রেরণ করা যাবে। প্রাপ্ত সকল মতামত ও সুপারিশ বিবেচনা করা হবে। জাতীয় সংসদ কর্তৃক বাজেট অনুমোদনের সময় ও পরে তা কার্যকর করা হবে। ব্যাপকভিত্তিক অংশগ্রহণ নিশ্চিত করার লক্ষ্যে www.bangladesh.gov.bd, www.nbr.gov.bd,www. plancomm.gov.bd, www.imed.gov.bd, www.pressinform. portal. gov.bd, www.pmo.gov.bd -এই সরকারি ওয়েবসাইট লিংকেও বাজেট সংক্রান্ত তথ্য পাওয়া যাবে।

বাজেট উপস্থাপনের পরদিন অর্থাৎ আগামী ২ জুন বেলা ৩ টায় বঙ্গবন্ধু আন্তর্জাতিক সম্মেলন কেন্দ্রে ২০২৩-২৪ অর্থবছরের বাজেটোত্তর সংবাদ সম্মেলন অনুষ্ঠিত হবে।

#

তৌহিদুল/পাশা/রাহাত/সঞ্জীব/মোশারফ/রফিকুল/জয়নুল/২০২৩/১৯৫০ঘণ্টা

তথ্যবিবরণী নম্বর: ২০০০

**ঈদুল আজহায় লঞ্চে মোটর সাইকেল পরিবহন সীমিতভাবে হবে**

**--নৌপরিবহন প্রতিমন্ত্রী**

ঢাকা, ১৭ জ্যৈষ্ঠ (৩১ মে):

আসন্ন ঈদুল আজহায় লঞ্চে মোটর সাইকেল সীমিতভাবে পরিবহন করা যাবে। ঈদে যাত্রী ও পণ্য পরিবহন নিরাপদ রাখতে ঈদের পূর্বে ৩ দিন ও ঈদের পরে ৩ দিন নিত্যপ্রয়োজনীয় ও দ্রুত পচনশীল পণ্যবাহী ট্রাক ব্যতীত সাধারণ ট্রাক ও কাভার্ড ভ্যান ফেরিতে পারাপার বন্ধ থাকবে। উক্ত সময়ে কোরবানির পশুবাহী যান ফেরিতে পরিবহন করা যাবে। রাতের বেলায় স্পিডবোট এবং বালুবাহী বাল্কহেড চলাচল বন্ধ থাকবে। ঈদের আগে এবং পরে নির্দিষ্ট সময় পর্যন্ত সার্বক্ষণিক (দিন এবং রাত) সকল বালুবাহী বাল্কহেড চলাচল বন্ধ থাকবে।

আজ মন্ত্রণালয়ের সভাকক্ষে পবিত্র ঈদুল আজহা উপলক্ষ্যে নৌপথে স্টিমার, লঞ্চসহ জলযান সুষ্ঠুভাবে চলাচল ও যাত্রীদের নিরাপত্তা নিশ্চিতকরণে যথাযথ কর্মপন্থা গ্রহণের লক্ষ্যে ঈদ ব্যবস্থাপনা বৈঠকে এসব সিদ্ধান্ত গৃহীত হয়।নৌপরিবহন প্রতিমন্ত্রী খালিদ মাহমুদ চৌধুরী বৈঠকে সভাপতিত্ব করেন।

প্রতিমন্ত্রী বলেন, পদ্মা সেতু চালু হলেও নৌপথের গুরুত্ব কমে নাই। দক্ষিণাঞ্চলের লাখ লাখ মানুষ নৌপথ ব্যবহার করছে। পবিত্র ঈদুল আজহায় ঢাকা সদরঘাটে যাত্রী পারাপার সামাল দিতে আমরা প্রস্তুত আছি। এ সময় জামালপুরের বাহাদুরাবাদ ও গাইবান্ধার বালাশীঘাটের মধ্যে লঞ্চ চলাচল অব্যাহত থাকবে বলেও প্রতিমন্ত্রী জানান। সভায় জানানো হয়, আবহাওয়া বার্তা মেনে নৌযান চলাচল করবে। পাটুরিয়া, দৌলতদিয়া, আরিচা, কাজিরহাট, হরিণা, আলুবাজার ফেরিরুটে ফেরির সংখ্যা বাড়ানো হবে। সন্দ্বীপ ও হাতিয়ার মতো উপকূলীয় অঞ্চলে যাত্রী পারাপারে বিশেষ ব্যবস্থা থাকবে। ফিটনেসবিহীন নৌযান যাতে চলাচল করতে না পারে সেজন্য নৌপরিবহন অধিদপ্তর যথাযথ ব্যবস্থা গ্রহণ করবে। অভ্যন্তরীণ নৌপথে যাত্রী সাধারণের সুষ্ঠু ও নির্বিঘ্নে যাতায়াতের লক্ষ্যে ঢাকা ও গাজীপুর মেট্রোপলিটন এলাকায় গার্মেন্টস ও নিটওয়্যার সেক্টরের নিয়োজিত কর্মীদের  এলাকাভিত্তিক পর্যায়ক্রমে ছুটি প্রদানের জন্য বিজিএমইএ ও বিকেএমইএ ব্যবস্থা গ্রহণ করবে। নৌপথে আসা কোরবানির পশু এক হাট থেকে অন্য হাটে জোরপূর্বক স্হানান্তর রোধে এবং জাল টাকার বিষয়ে আইনশৃঙ্খলা রক্ষাকারী বাহিনী পদক্ষেপ নেবে। নিরাপত্তার স্বার্থে কোরবানির পশুর হাটে ব্যাংকিং চ্যানেলে লেনদেন করার ওপর গুরুত্ব দেয়া হয়।

সভায় অন্যান্যের মধ্যে মন্ত্রণালয়ের সচিব মোঃ মোস্তফা কামাল, নৌপরিবহন অধিদপ্তরের মহাপরিচালক  কমডোর মোহাম্মদ মাকসুদ আলম,  বিআইডব্লিউটিসি’র চেয়ারম্যান এস এম ফেরদৌস, বিআইডব্লিউটিএ’র চেয়ারম্যান কমডোর আরিফ আহমেদ মোস্তফা, লঞ্চ মালিক সমিতির সহ-সভাপতি শহীদুল ইসলাম ভূইয়া, বাংলাদেশ অভ্যন্তরীণ নৌপরিবহন (যাত্রী পরিবহন) সংস্থা, স্বরাষ্ট্র, সড়ক পরিবহন ও মহাসড়ক বিভাগ, পুলিশ, নৌপুলিশ, আবহাওয়া বিভাগ, বিজিএমইএ ও বিকেএমইএ, সংশ্লিষ্ট সড়ক ও নৌপরিবহন মালিক এবং শ্রমিক সংগঠন এর ঊর্ধ্বতন কর্মকর্তা এবং সংশ্লিষ্ট জেলা প্রশাসক ও পুলিশ সুপার  সরাসরি ও অনলাইনে মুক্ত ছিলেন

#

জাহাঙ্গীর/রাহাত/সঞ্জীব/মোশারফ/রফিকুল/লিখন/২০২৩/১৭১৫ঘণ্টা

তথ্যবিবরণী নম্বর : ১৯৯৯

**শিশু কল্যাণ বোর্ড শিশুদের উন্নয়নে কাজ করবে**

**-- সমাজকল্যাণ মন্ত্রী**

ঢাকা, ১৭ জ্যৈষ্ঠ (৩১ মে):

সমাজকল্যাণ মন্ত্রী নুরুজ্জামান আহমেদ বলেছেন, দেশের প্রতিটি শিশু যাতে সুরক্ষিত পরিবেশে বেড়ে উঠে সে লক্ষ্যে সরকার কাজ করছে। শিশু আইনের বিধান অনুযায়ী গঠিত শিশু কল্যাণ বোর্ড শিশুদের উন্নয়নে কাজ করবে।

মন্ত্রী আজ রাজধানীর একটি হোটেলে জাতীয় শিশু কল্যাণ বোর্ডের প্রথম সভায় সভাপতির বক্তব্যে এসব কথা বলেন।

মন্ত্রী বলেন, সরকার শিশুদের আগামীর সুনাগরিক হিসেবে গড়ে তুলতে শিশু আইন প্রণয়ন করেছে। আইনের বিধানানুযায়ী জাতীয় শিশু কল্যাণ বোর্ড গঠন করা হয়েছে। প্রথমবারের মতো এই বোর্ড সভা অনুষ্ঠিত হলো। শিশুদের কল্যাণে জাতীয় পর্যায় থেকে উপজেলা পর্যন্ত গঠিত বোর্ডকে সক্রিয়ভাবে কাজ করতে হবে।

মন্ত্রী বলেন, বঙ্গবন্ধু শেখ মুজিবুর রহমান বাংলাদেশকে স্বাধীন করে বাঙালি জাতিকে মর্যাদার আসনে প্রতিষ্ঠিত করেছেন। স্বাধীনতার পর দীর্ঘ ২১ বছর স্বাধীনতাবিরোধীরা মিথ্যাচারের মাধ্যমে পাকিস্তানি কায়দায় এ দেশকে পরিচালনা করেছেন। কিন্তু অত্যন্ত গর্বের বিষয় ১৯৯৬ সালে ২৩ জুন দেশ পরিচালনার দায়িত্ব পায় জাতির পিতার সুযোগ্য কন্যা শেখ হাসিনা।

মন্ত্রী আরো বলেন, দায়িত্ব গ্রহণ করে তিনি সেদিন দেশবাসীর কাছে ওয়াদা করেছিলেন বঙ্গবন্ধুর স্বপ্নকে তিনি সফলভাবে বাস্তবায়ন করবেন। দেশ পরিচালনায় ইতোমধ্যে তিনি একের পর এক অসম্ভবকে সম্ভব করেছেন। এক সময়ের দুর্ভিক্ষপীড়িত বন্যাকবলিত বাংলাদেশকে তিনি সারা বিশ্বের কাছে রোল মডেল উন্নীত করতে সক্ষম হয়েছেন।

সভায় বোর্ড সদস্যগণ উপস্থিত ছিলেন।

#

জাকির/পাশা/সঞ্জীব/মোশারফ/রফিকুল/লিখন/২০২৩/১৭১৫ঘণ্টা

তথ্যবিবরণী নম্বর : ১৯৯৮

**শ্রমিক কল্যাণ তহবিলে চারটি কোম্পানির লভ্যাংশ জমা ৭ কোটি টাকা**

ঢাকা, ১৭ জ্যৈষ্ঠ (৩১ মে):

শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিলে ৭ কোটি ৩ লাখ টাকা লভ্যাংশ জমা দিয়েছে কাজী ফার্মস লিমিটেড, ফার্মাসিউটিক্যালস কোম্পানি রেনেটা লিমিটেড, বাংলাদেশ সাবমেরিন ক্যাবল কোম্পানি লিমিটেড এবং ঢাকা স্টক এক্সচেঞ্জ লিমিটেড।

আজ সচিবালয়ে শ্রম ও কর্মসংস্থান মন্ত্রণালয়ের সচিব মোঃ এহছানে এলাহীর সাথে কোম্পানি চারটির প্রতিনিধিরা সাক্ষাৎ করে নিজ নিজ কোম্পানির পক্ষে তাদের গত অর্থবছরের লভ্যাংশের চেক হস্তান্তর করেন।

কাজী ফার্মস লিমিটেড’র চিফ এডভাইজার কাজী রিয়াজুল হকের নেতৃত্বে তিন সদস্যের প্রতিনিধিদল কাজী ফার্মস এবং কাজী মিডিয়া লি. এর লভ্যাংশ মোট এক কোটি ৪৬ লাখ ৯৪ হাজার ৮৭২ টাকা, রেনেটা লিঃ এর পক্ষে চিফ ফাইন্যান্সিয়াল অফিসার মোস্তফা আলীম আওলাদ তাদের কোম্পানির লভ্যাংশ তিন কোটি ৬ লাখ ১৩ হাজার ৩৪১ টাকা, বাংলাদেশ সাবমেরিন ক্যাবল কোম্পানির পক্ষে কোম্পানির ব্যবস্থাপনা পরিচালক মোঃ আজম আলী এক কোটি ৬০ লাখ ৫ হাজা ৩৯৭ টাকা এবং ঢাকা স্টক এক্সচেঞ্জ লিমিটেডের পক্ষে সিনিয়র মহাব্যবস্থাপক মোঃ ছামিউল ইসলাম তাদের লভ্যাংশ ৯০ লাখ ১৮ হাজার ৭৯০ টাকার চেক হস্তান্তর করেন।

চেক হস্তান্তর অনুষ্ঠানে বাংলাদেশ শ্রমিক কল্যাণ ফাউন্ডেশনের মহাপরিচালক ড. মোল্লা জালাল উদ্দিন, মন্ত্রণালয়ের যুগ্মসচিব মোঃ মহিদুর রহমান, কাজী ফার্মস লিমিটেড’র পরিচালক কাজী জাহিন হাসান, রেনেটা লি. এর সিনিয়র ম্যানেজার স্বপন কুমার সেনগুপ্তা, বাংলাদেশ সাবমেরিন ক্যাবল কোম্পানির কোম্পানি সচিব মোঃ আব্দুস সালাম খান এবং ঢাকা স্টক এক্সচেঞ্জ লিমিটেডের সিনিয়র মহাব্যবস্থাপক মোহাম্মদ আব্দুর রহমান ও ট্রাস্টি বোর্ডের চেয়ারম্যান মোহাম্মদ শফিকুল ইসলাম ভূঁইয়া উপস্থিত ছিলেন।

এ পর্যন্ত তহবিলে জমার পরিমাণ ৮শ’ ৪৬ কোটি টাকা। দেশি-বিদেশি এবং বহুজাতিক মিলে ৩৩৭ কোম্পানি শ্রম আইন অনুযায়ী বছর শেষে লাভের ৫ ভাগের একদশমাংশ বাংলাদেশ শ্রমিক কল্যাণ ফাউন্ডেশন তহবিলে নিয়মিত জমা দিচ্ছে।

#

আকতারুল/পাশা/সঞ্জীব/মোশারফ/রফিকুল/জয়নুল/২০২৩/১৮০০ঘণ্টা

তথ্যবিবরণী নম্বর : ১৯৯৭

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৭ জ্যৈষ্ঠ (৩১ মে):

          স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ৩৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ২ দশমিক ৭২ শতাংশ। এ সময় ১ হাজার ৩৯৯ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৭৭ জন।

                                                      #

সুলতানা/পাশা/সঞ্জীব/মোশারফ/রফিকুল/লিখন/২০২৩/১৭১৫ঘণ্টা

তথ্যবিবরণী                                                      নম্বর : ১৯৯৬

**মার্কিন ভিসা নীতির পরও বিএনপির শুভবুদ্ধির উদয় হয়নি**

**--তথ্য ও সম্প্রচার মন্ত্রী**

ঢাকা, ১৭ জ্যৈষ্ঠ (৩১ মে) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, বিএনপি মহাসচিবের বক্তব্যে মনে হচ্ছে মার্কিন যুক্তরাষ্ট্র নতুন ভিসা নীতি চালু করার পরও তাদের কোনো শুভবুদ্ধির উদয় হয় নাই। তাঁরা আগের মতো জ্বালাও-পোড়াও রাজনীতি, নির্বাচন প্রতিহত করা, বর্জন করার রাজনীতি থেকে সরে আসতে পারছে না। তবে তাদেরকে সরে আসতেই হবে।

আজ রাজধানীর শাহবাগে জাতীয় জাদুঘরে কবি সুফিয়া কামাল মিলনায়তনে বিশ্ব তামাকমুক্ত দিবস উপলক্ষ্যে মাদকদ্রব্য ও নেশা নিরোধ সংস্থা (মানস) আয়োজিত আলোচনা সভায় অনলাইনে সংযুক্ত হয়ে প্রধান অতিথির বক্তৃতা শেষে সাংবাদিকদের এ সংক্রান্ত প্রশ্নের জবাবে মন্ত্রী এসব কথা বলেন।

সম্প্রচারমন্ত্রী বলেন, ‘মার্কিন যুক্তরাষ্ট্র ভিসা নীতিতে এটা স্পষ্ট করেছে যে, তত্ত্বাবধায়ক সরকারের প্রতি তাদের কোনো সমর্থন নাই। একটি সুষ্ঠু, অবাধ, স্বচ্ছ, নিরপেক্ষ নির্বাচন হোক সেটিই তারা চায়। এবং যারা গণতান্ত্রিক প্রক্রিয়াকে বাধা দেবে বা নির্বাচন প্রতিহত করবে তাদের বিরুদ্ধে এই ভিসা নিষেধাজ্ঞা আরোপিত হবে। কিন্তু এরপরও তাদের শুভবুদ্ধির উদয় হয় নাই।’

অপরদিকে সরকারের সবসময় শুভবুদ্ধি আছে উল্লেখ করে হাছান মাহমুদ বলেন, ‘সরকার সবসময় অবাধ, সুষ্ঠু, নিরপেক্ষ নির্বাচন চায় এবং আমরা চাই বিএনপিসহ সমস্ত রাজনৈতিক দল সেখানে অংশগ্রহণ করুক। আগামী নির্বাচন প্রতিদ্বন্দ্বিতাপূর্ণ একটি নির্বাচন হোক এবং তার মাধ্যমে দেশের জনগণ আগামীর সরকার নির্বাচিত করুক। সেটিই সরকার চায়, সেটিই জননেত্রী শেখ হাসিনা চায়, সেটিই বাংলাদেশ আওয়ামী লীগ চায়।’

এ সময় বিএনপি নেতা আমান উল্লাহ আমান ও ইকবাল হাসান মাহমুদ টুকুর বিচারের রায় উচ্চ আদালতে বহাল থাকা নিয়ে বিএনপি মহাসচিবের বিরূপ মন্তব্যের জবাবে তথ্যমন্ত্রী বলেন, ‘আদালত স্বাধীনভাবে কাজ করছে। আমান সাহেব আর টুকু সাহেবের মামলা বিগত তত্ত্বাবধায়ক সরকারের আমলের। এই মামলা আওয়ামী লীগ দায়ের করে নাই। সেই মামলায় তাদের শাস্তি হয়েছিল। তারা হাইকোর্টে গিয়েছিল, হাইকোর্ট সেই রায় বহাল রেখেছে। আবার গয়েশ্বর বাবুসহ আরো অনেকে গাড়ি-ঘোড়া ভাংচুর, অগ্নিসংযোগ একইসাথে সেখানে পুলিশ ও জনতার ওপর হামলা পরিচালনা করা সত্ত্বেও তারা যে আগাম জামিন পেয়েছে, এতেই তো প্রমাণ হয় আদালত স্বাধীনভাবে কাজ করে। এর চেয়ে আর বড় প্রমাণ তো দরকার নেই।’

'রাজনীতি করতে হলে সাধারণ মানুষের কাতারে নামতে হয়' ‘এক সময় গ্রামীণ টেলিকমের চেয়ারম্যান ড. মুহাম্মদ ইউনূস দুর্নীতির বিরুদ্ধে বক্তব্য দিয়েছিলেন, রাজনীতি করতে চেয়েছিলেন আর এখন তার বিরুদ্ধে দুর্নীতির মামলা’ সাংবাদিকদের এমন প্রশ্নের জবাবে ড. হাছান মাহমুদ বলেন, ‘তার প্রতি যথেষ্ট সম্মান রেখেই বলতে চাই, দুর্নীতি দমন কমিশন তথ্য প্রমাণের ভিত্তিতে সত্যতা পেয়েছে বিধায় তার বিরুদ্ধে মামলা করেছে কারণ শ্রমিক- কর্মচারীদের যে লভ্যাংশ দেওয়ার কথা সেটি না দিয়ে বিভিন্ন অংকের টাকা শ্রমিক-কর্মচারী নেতাদের একাউন্টে ট্রান্সফার করা হয়েছে ঘুষ হিসেবে। সেজন্য মামলায় তার সাথে নেতারাও আসামি হয়েছেন। এখানে দুর্নীতি হয়েছে, অনিয়ম হয়েছে সেটিই দুদক বলছে এবং সেজন্য মামলা হয়েছে।’

মন্ত্রী হাছান মাহ্‌মুদ বলেন, ‘আর তিনি রাজনৈতিক দল গঠন করার চেষ্টা করেছিলেন এবং বুঝতে পেরেছেন যারা মানুষের কাছ থেকে যোজন যোজন দূরে থাকেন তাদের পক্ষে রাজনৈতিক দল করা সহজ নয়। রাজনীতি করতে হলে সাধারণ মানুষের কাতারে নামতে হয়, সাধারণ মানুষের সাথে থাকতে হয়। নিজের পরিবারের চেয়েও সাধারণ মানুষকে গুরুত্ব বেশি দিতে হয়। সেটি যারা করতে পারে না, তাদের পক্ষে রাজনৈতিক দল বা রাজনীতি করা সম্ভবপর নয়। তারা কেউ কেউ মন্ত্রী হতে পারেন কিন্তু রাজনীতিবিদ বা গণমানুষের নেতা হওয়া তাদের পক্ষে কখনো সম্ভবপর নয়।’

**‘মাদক চাষের চেয়ে খাদ্য ফলানো অনেক গুরুত্বপূর্ণ’**

এর আগে ৩১ মে বিশ্ব তামাকমুক্ত দিবস উপলক্ষ্যে জাতিসংঘের প্রতিপাদ্য ‘উই নিড ফুড, নট টোব্যাকো’ অনুসারে স্বাস্থ্য মন্ত্রণালয়ের প্রতিপাদ্য ‘তামাক নয় খাদ্য ফলান’ উল্লেখ করে সম্প্রচারমন্ত্রী বলেন, ‘প্রকৃতপক্ষে তামাকের কোনো প্রয়োজনীয়তা নেই। আমি সারা জীবন একটিও সিগারেট বা তামাক গ্রহণ করিনি। পৃথিবীতে বহু ক্ষুধার্ত মানুষ আছে। মাদক চাষের চেয়ে তাদের জন্য খাদ্য ফলানো অনেক বেশি গুরুত্বপূর্ণ। আমাদের মাদক চাষের জন্য ব্যবহৃত জমি যদি আমরা খাদ্য উৎপাদনে ব্যবহার করতে পারি তাহলে খাদ্য উৎপাদন আরো বৃদ্ধি পাবে, দেশ, জাতি, সমাজ, বিশ্ব উপকৃত হবে।’

মন্ত্রী বলেন, ‘আমাদের নেত্রী প্রধানমন্ত্রী বঙ্গবন্ধুকন্যা শেখ হাসিনা একটি মাদকমুক্ত সমাজ বিনির্মাণের লক্ষ্যে কাজ করছেন। কোনো পরিবারে যদি কেউ মাদকাসক্ত থাকে সেটি শুধু তাকে নয়, পুরো পরিবারকে ভোগায়। এটি একটি মারাত্মক ব্যক্তিগত এবং সামাজিক ব্যাধি। এটি থেকে সমাজকে আসলেই মুক্ত রাখা দরকার। এজন্য ব্যাপক ক্যাম্পেইন প্রয়োজন। মাদকের বিরুদ্ধে অভিযানের পাশাপাশি পারিবারিক, সামাজিক ও গণমাধ্যমে ক্যাম্পেইনের মাধ্যমে মানুষকে আরো সচেতন করা প্রয়োজন। বাংলাদেশকে মাদকমুক্ত রাষ্ট্রে রূপান্তরিত করার জন্য প্রয়োজন সবার সম্মিলিত প্রচেষ্টা।’

‘মানস’ সভাপতি ও একুশে পদকপ্রাপ্ত অধ্যাপক ডা. অরূপরতন চৌধুরীর সভাপতিত্বে অনুষ্ঠানে ড্যাফোডিল ইউনিভার্সিটির প্রধান নির্বাহী মোহম্মদ নূরুজ্জামান, চিত্রনায়ক ফেরদৌস আহমেদ প্রমুখ বক্তব্য রাখেন।

#

আকরাম/পাশা/সঞ্জীব/মোশারফ/রফিকুল/শামীম/২০২৩/১৬৫৫ঘণ্টা

তথ্যবিবরণী নম্বর: ১৯৯৫

**শিল্পমন্ত্রীর সাথে ইরাকের শিল্প ও খনিজ সম্পদ মন্ত্রীর বৈঠক**

ঢাকা, ১৭ জ্যৈষ্ঠ (৩১ মে):

শিল্পমন্ত্রী নূরুল মজিদ মাহমুদ হুমায়ূনের সাথে ইরাকের শিল্প ও খনিজ সম্পদ মন্ত্রী খালিদ বটল নাজিমের এক দ্বিপাক্ষিক বৈঠক অনুষ্ঠিত হয়েছে।

আজ রাজধানীর মতিঝিলে শিল্প মন্ত্রণালয়ের সম্মেলন কক্ষে এ বৈঠক অনুষ্ঠিত হয়। শিল্প প্রতিমন্ত্রী কামাল আহমেদ মজুমদার ইরাকের পরিকল্পনা উপমন্ত্রী আহমেদ আব্দুল জব্বার আলী আল করিম, বাংলাদেশে ইরাক দূতাবাসের চার্জ দ্য এফেয়ার্স এবং শিল্প সচিব জাকিয়া সুলতানাসহ মন্ত্রণালয়ের ঊর্ধ্বতন কর্মকর্তাগণ এ সময় উপস্থিত ছিলেন।

শিল্পমন্ত্রী ইরাকের সাথে বাংলাদেশের ঐতিহাসিক বন্ধুত্বপূর্ণ সম্পর্কের কথা উল্লেখ করে বলেন, বাংলাদেশের আর্থসামাজিক উন্নয়ন ও শিল্পায়নে ইরাক গুরুত্বপূর্ণ অবদান রাখছে। তিনি অভিন্ন স্বার্থসংশ্লিষ্ট বিষয়ে পারস্পরিক সহযোগিতার ভিত্তিতে কাজ করার ওপর গুরুত্বারোপ করেন।

মন্ত্রী আরো বলেন, বাংলাদেশে দক্ষিণ এশিয়ার মধ্যে সবচেয়ে উদার বৈদেশিক বিনিয়োগ পরিস্থিতি বিদ্যমান। কর অবকাশ সুবিধা, বিভিন্ন খাতে হ্রাসকৃত কর, রপ্তানি প্রণোদনা এবং অন্যান্য অর্থনৈতিক প্রণোদনা দেয়া হচ্ছে। ইরাকের বিনিয়োগকারীরা এ সুযোগ কাজে লাগাতে পারে। একইভাবে বাংলাদেশে উৎপাদিত গার্মেন্টস পণ্য, পাটজাতপণ্য, চামড়াজাত দ্রব্যাদি এবং ওষুধ আমদানি করে ইরাক লাভবান হতে পারে।

ইরাকের শিল্প ও খনিজ সম্পদ মন্ত্রী বলেন, বন্ধুপ্রতিম দেশ হিসেবে বাংলাদেশের সাথে বিভিন্ন ক্ষেত্রে কাজ করার সুযোগ রয়েছে। বাংলাদেশের সাথে চামড়া, বস্ত্র ও ওষুধখাতে একযোগে কাজ করতে চায় ইরাক।

বৈঠকে ইরাকে বাংলাদেশি পর্যটকদের জন্য ভিসা প্রক্রিয়া সহজীকরণ, অবৈধ বাংলাদেশি অভিবাসীদের বৈধকরণ এবং বাংলাদেশ থেকে আরো জনশক্তি নেয়ার বিষয়েও আলোচনা হয়।

উল্লেখ্য, ইরাকের শিল্প ও খনিজ সম্পদ মন্ত্রী ৪ দিনের সফরে গত ৩০ মে বাংলাদেশে পৌঁছান। আগামী ২ জুন পর্যন্ত তিনি সাভারের ট্যানারি পল্লী, টঙ্গীতে বেক্সিমকো ফার্মাসিউটিক্যালস কারখানাসহ কয়েকটি শিল্প কারখানা পরিদর্শন করবেন।

#

মাহমুদুল/পাশা/সঞ্জীব/মোশারফ/রফিকুল/লিখন/২০২৩/১৭১৫ঘণ্টা

তথ্যবিবরণী নম্বর : ১৯৯৪

**নাইজেরিয়ার নবনির্বাচিত রাষ্ট্রপতির অভিষেক অনুষ্ঠানে যোগ দিলেন স্থানীয় সরকার মন্ত্রী**

ঢাকা, ১৭ জ্যৈষ্ঠ (৩১ মে):

নাইজেরিয়ার নবনির্বাচিত রাষ্ট্রপতি আসিওয়াজু বোলা আহমেদ তিনুবু (Asiwaju Bola Ahmed Tinubu) -এর অভিষেক অনুষ্ঠানে বাংলাদেশের রাষ্ট্রপতির প্রতিনিধি হিসেবে যোগ দিয়েছেন স্থানীয় সরকার মন্ত্রী মোঃ তাজুল ইসলাম। নাইজেরিয়ার বিদায়ি রাষ্ট্রপতি বাংলাদেশের রাষ্ট্রপতিকে আমন্ত্রণের প্রেক্ষিতে স্থানীয় সরকার মন্ত্রী সোমবার আবুজাস্থ ঈগল স্কয়ারে আয়োজিত এ অনুষ্ঠানে যোগ দেন।

নাইজেরিয়ার রাষ্ট্রপতির সপ্তম গণতান্ত্রিক ক্ষমতা হস্তান্তরের আনুষ্ঠানিকতার এই আয়োজনে বিশ্বের বহু দেশের রাষ্ট্রপ্রধান এবং উচ্চ পর্যায়ের প্রতিনিধিবৃন্দ অংশগ্রহণ করেন। স্থানীয় সরকার মন্ত্রী উচ্চ পর্যায়ের প্রতিনিধিবর্গের সৌজন্যে আয়োজিত উদ্বোধন পরবর্তী মধ্যাহ্নভোজেও যোগ দেন।

#

মোহসিন/মেহেদী/পরীক্ষিৎ/রাসেল/মাসুম/২০২৩/১০১৫ ঘণ্টা